31993L0010
L 093/27
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 93/10/ЕИО НА КОМИСИЯТА
от 15 март 1993 година
относно материалите и предметите, изработени от филм от регенерирана целулоза, предназначени за контакт с храни
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Директива 89/109/ЕИО на Съвета от 21 декември 1988 г. за сближаване на законодателствата на държавите-членки относно материалите и предметите, предназначени за контакт с храни (1), и по-специално член 3 от нея,
след съгласуване с Научния комитет за храните;
като има предвид, че броят и естеството на промените, които е трябвало да бъдат направени и трябва вече да бъдат направени към Директива 83/229/ЕИО на Съвета от 25 април 1993 г. за сближаване на законодателствата на държавите-членки относно материалите и предметите, изработени от филм от регенерирана целулоза, предназначени за контакт с храни (2), последно изменена с Директива 92/15/ЕИО на Комисията (3), показват необходимостта от замяна на споменатата директива;
като има предвид, че предвидените от настоящата директива мерки на Общността са не само необходими, но и належащи за постигане целите на вътрешния пазар; като има предвид, че отделните държави-членки не могат сами да постигнат тези цели; като има предвид освен това, че тяхното постигане на общностно равнище е вече предвидено в Директива 89/109/ЕИО;
като има предвид, че член 2 от Директива 89/109/ЕИО определя, че съставките на готовите материали и предмети не трябва да преминават в храните в количества, които биха могли да изложат на опасност човешкото здраве или да причинят неприемлива промяна в състава на храните;
като има предвид, че подходящият инструмент, за да се постигне тази цел при филми от регенерирана целулоза, е специална директива по смисъла на член 3 от Директива 89/109/ЕИО;
като има предвид, че изкуствените обвивки от регенерирана целулоза трябва да бъдат предмет на специални разпоредби;
като има предвид, че методът за определяне отсъствието на миграция на багрилни вещества трябва да се установи на по-късен етап;
като има предвид, че до изготвянето на критерии за чистота и методи на анализ, изискванията на националните законодателства трябва да останат в сила;
като има предвид, че съставянето на списък с одобрени вещества, придружен от гранични стойности за количествата, които трябва да се използват, по принцип е достатъчен в конкретния случай, за да се постигнат определените в член 2 на Директива 89/109/ЕИО цели;
като има предвид обаче, че бис(2-хидроксиетил)етер (= диетиленгликол) и етандиол (= моноетиленгликол) могат изцяло да мигрират в определени храни и, следователно, за да се избегне тази възможност, като предпазна мярка е по-подходящо да се определи категорично максималното разрешено количество на тези вещества в храните, които са били в контакт с филм от регенерирана целулоза;
като има предвид, че за да се защити здравето на потребителя, директният контакт между храните и напечатаните повърхности на филма от регенерирана целулоза трябва да се избягва;
като има предвид, че писмената декларация, предвидена в член 6, параграф 5 от Директива 89/109/ЕИО трябва да се прилага при професионална употреба на филма от регенерирана целулоза за материали и предмети, предназначени за контакт с храни, освен тези, които по своето естество, са предназначени за такава цел;
като има предвид, че мерките, определени от настоящата директива, отговарят на становището на Постоянния комитет за храните,
ПРИЕ НАСТОЯЩАТА ДИРЕКТИВА:
Член 1
1. Настоящата директива е специална директива по смисъла на член 3 от Директива 89/109/ЕИО.
2. Настоящата директива се прилага за филм от регенерирана целулоза по смисъла на описанието, дадено в приложение I, който или:
а)
съставлява сам по себе си готов продукт; или
б)
съставлява част от готов продукт, който съдържа други материали,
и, който е предназначен да влиза в контакт с храни или, който по силата на предназначението му, в действителност влиза в такъв контакт.
3. Настоящата директива не се прилага за:
а)
филм от регенерирана целулоза, който от страната, която е предназначена да влезе в контакт с храни, или който, по силата на предназначението му, притежава покритие, надвишаващо 50 mg/dm2;
б)
изкуствени обвивки от регенерирана целулоза.
Член 2
1. За производството на филм от регенерирана целулоза могат да се използват само онези вещества или групи вещества, които са изброени в приложение II и само при условията, посочени по-долу тук.
2. Чрез дерогация от параграф 1, могат да се употребяват вещества, различни от изброените в приложение II, когато тези вещества се използват като багрилни вещества (оцветители и пигменти) или като лепила, при условие че няма следи от миграция на веществата в или върху храните, които могат да бъдат открити посредством установен метод.
Член 3
Напечатаните повърхности на филм от регенерирана целулоза не влизат в контакт с храните.
Член 4
1. На етапите на пускане на пазара, различни от тези на търговията на дребно, материалите и предметите, изработени от филм от регенерирана целулоза, предназначени за контакт с храни, се придружават от писмена декларация в съответствие с член 6, параграф 5 от Директива 89/109/ЕИО.
2. Параграф 1 не се отнася до материали и предмети, изработени от филм от регенерирана целулоза, които по своята същност явно са предназначени за контакт с храни.
3. Когато са посочени специални условия за употреба, материалът или предметът, изработен от филм от регенерирана целулоза, се етикетира по указания начин.
Член 5
1. Държавите-членки въвеждат в сила законовите, подзаконови и административни разпоредби, необходими, за да се съобразят с настоящата директива от 1 януари 1994 г. Те незабавно информират Комисията за това.
Държавите-членки:
-
разрешават, от 1 януари 1994 г., търговията с и употребата на филм от регенерирана целулоза, предназначен за контакт с храни, който е съобразен с изискванията на настоящата директива,
-
забраняват, от 1 януари 1994 г., търговията с и употребата на филм от регенерирана целулоза, предназначен за контакт с храни, но който не е съобразен нито с настоящата директива, нито с Директива 83/229/ЕИО,
-
забраняват, от 1 януари 1995 г., търговията с и употребата на филм от регенерирана целулоза, предназначен за контакт с храни и който не е съобразен с изискванията на настоящата директива, но е бил съобразен с изискванията на Директива 83/229/ЕИО.
2. Когато държавите-членки приемат мерките, предвидени в параграф 1, в тях се отбелязва позоваването на настоящата директива или то се извършва при официалното им публикуване. Условията и редът на позоваване се определят от държавите-членки.
Член 6
1. Директива 83/229/ЕИО се отменя считано от 1 януари 1994 г.
2. Всички позовавания на Директива 83/229/ЕИО се считат за позовавания към настоящата директива и трябва да се тълкуват в съответствие с таблицата за съответствията, предвидена в приложение III.
Член 7
Адресати на настоящата директива са държавите-членки.
Съставено в Брюксел на 15 март 1993 година.